**Môj Bože, môj Otče, túžim poznať tvoju pravú tvár**

Ak pozorne sledujeme aký obraz Boha nám ukazuje Biblia, zistíme, že je to predovšetkým Boh lásky; Boh najnežnejšej a najhlbšej lásky:

*Povrazmi ľudskosti som ich tiahol, lanami lásky, bol som ako kto dvíha nemluvňa k svojmu lícu a skláňal som sa k nemu chovať ho. (Oz 11,4)*

Božia láska „zahŕňa” v sebe všetky druhy pozemskej lásky. Je to otcovská a materinská, snúbenecká aj manželská, priateľská. A zároveň presahuje každé ľudské chápanie lásky. Je väčšia než láska akejkoľvek bytosti na zemi:

*Či zabudne žena na svoje nemluvňa a nemá zľutovania nad plodom svojho lona? I keby ona zabudla, ja, nezabudnem na teba. (Iz 49,15*)

Je to láska „veľká” (Iz 54,7; Zach 1,14), „žiarlivá” (Pnp 8,6), „večná” (jer 31,3). Prijíma nás bez výhrad a nestavia nám žiadne podmienky. Naša nedokonalosť alebo nehodnosť nemajú na ňu žiadny vplyv, lebo je nezištným darom Boha. Nič ňou nemôže otriasť:

*Nech i vrchy odstúpia a kopce nech sa otrasú: moja láska neodstúpi od teba. (Iz 54,10)*

Taký milujúci a nežný je Boh Starého Zákona.

* Zanechaj teraz všetky myšlienky, nakoľko sa Ti to podarí, a skús sa ponoriť do nežnosti a lásky Boha, najlepšieho Otca
* Boh hľadí na Teba s láskou, nežnosťou, súcitom. Nechaj sa preniknúť týmto pohľadom lásky. Dovoľ, aby Boží pohľad „objal” celú tvoju bytosť, všetky miesta tvojho srdca, ktoré bolia, trápia, ale aj tešia.
* Čo pre teba osobne znamená jeho dobrota a nežnosť? Vnímaš ju vo svojom živote?
* Dnes na novo pros Boha o milosť, aby tvoje srdce bolo vnímavé, otvorené na prijatie lásky, ktorou ťa nežné srdce Boha Otca stále obdarúvava.